Մեկ այլ քաղաքագետ Էդգար Վարդանյանը, սակայն, տրամագծորեն հակառակ կարծիքին է։ Նրա խոսքերով՝ արտահերթ ընտրությունների ժամանակ Նիկոլ Փաշինյանին կհաջողվի գրանցել ավելի մեծ արդյունք, քան Երևանի ավագանու ընտրություններին։ «Ոչ միայն կհաջողվի նույն բանն անել, այլ ավելին, քանի որ արտահերթի ժամանակ «Քաղաքացիական պայմանագիրը» հանդես կգա Նիկոլ Փաշինյանի դեմքով, ամենայն հավանականությամբ, հենց նա էլ կգլխավորի ցուցակը, և դա էլ ավելի կոգևորի ընտրողներին և կնպաստի գրանցել ավելի մեծ արդյունք, քան ավագանու ընտրություններին»,- ասաց Վարդանյանը։ Քաղաքագետի խոսքերով՝ վարչապետի բացարձակ հաղթանակի մասին է վկայում նաև այն փաստը, որ արտահերթ ընտրությունները, որոնք բնույթով համապետական են, ավելի են կարևորվում, քան ավագանու ընտրությունները, և ենթադրվում է, որ ավելի մեծ մասնակցություն կլինի, ավելի մեծ ակտիվություն, հետևաբար նաև ավելի բարձր ցուցանիշ։ «Բացի դրանից՝ նախկին ընտրությունների վիճակագրությունը ցույց է տվել, որ Երևանի ընտրությունները շատ մոտ են Հայաստանի մասշտաբով ընտրությունների միջին ցուցանիշին։ Այս առումով, կարծում եմ, որ խորհրդարանական ընտրությունների ժամանակ արդյունքը ոչ միայն նույնը կլինի, ապա շատ ավելին»,- ընդգծեց Վարդանյանը։